text: Две схеми на държавна помощ за участие в изложения са одобрени от ЕК — Agrozona.bg
  Златко Златков ПУБЛИКУВАНО НА 25.06.2012 14:41
  Европейската комисия одобри 2 схеми на държавни помощи за участие в изложения – "Помощ за участие в изложения на коне" и "Помощ за участие в изложение по овцевъдство. Бенефициенти на помощта са малки и средни предприятия в животновъдството – земеделски производители, регистрирани по реда на Наредба №3 от 1999 г. за създаване и поддържане на регистър на земеделските производители, които развъждат чистопородни животни под селекционен контрол на Асоциация на коневъдите в България /АКБ/ и Асоциация за развъждане на породата Ил дьо Франс в България /АИлФБ/.
  Помощите се предоставят посредством субсидирани услуги от АКБ и АИлФБ и не може да включват директни плащания на парични суми към земеделските производители. Схемите предвиждат финансиране до 80% от таксата за участие на животно в изложение и 100 % от разходите за отпечатване на каталог и наръчници. Достъп до помощта имат онези животновъди, които спазват развъдната програма, а тя изисква чистопородно развъждане на породите коне и породата овце-Ил дьо Франс.
  Като изискване за участие в изложенията на коне е регистрираният земеделски производител да притежава идентификационен документ паспорт, а за изложенията по овцевъдство – зоотехнически сертификат или сертификат за произход, които доказват породната принадлежност на животните, независимо от това дали земеделският производител е член или не на асоциациите.
  Участието в изложенията цели популяризиране постиженията и възможностите на породите коне и овце, показване на достиженията в селекцията, обогатяване на знанията и засилване на контактите в рамките на мероприятията. Помощите са с краен срок на приложение до 31.12.2013